Mandela-kinderfonds waarsku oor bedrogspulOud-president Nelson Mandela Die Nelson Mandela Kinderfonds het die publiek Donderdag gewaarsku oor ŉ bedrogspul wat die Houghton-adres van die Nelson Mandela Sentrum van Herinnering gebruik. “ŉ Dokument doen die ronde op die internet en via e-pos waarin donasies vir “Verligting van Wêreldwye Armoede” versoek word,” het Oupa Ngwenya, woordvoerder vir die Kinderfonds, in ŉ verklaring gesê. “Die telefoonnommers en foto van oud-president Nelson Mandela met ŉ logo van Nelson Mandela-dag wat op die briefhoof verskyn, word nie deur die Nelson Mandela Sentrum van Herinnering gebruik nie.” Die bedrieërs maak bewerings oor Mandela se testament en maak gebruik van name van Kinderfonds-beamptes. “Alles is vals, bedrieglik en krimineel,” het Ngwenya gesê. Hy maan die publiek om nie geld aan die bedrogspul te gee nie. -SAPA